CXXII.  Bulla de erectione seu restitutione episcopatus apud Tres Tabernas  (  in Calabria  ).  (Anno 1121, Jan. 14.) [MARTENE,  ampl. Coll.  I, 669.]
CALIXTUS episcopus, servus servorum Dei, venerabili viro fratri JOANNI Trium Tabernarum episcopo, nostris per Dei gratiam manibus consecrato, ejusque successoribus canonice substituendis in perpetuum.
Et synodalium decretorum auctoritas, et pontificalium gestorum series manifestat, saepe sedi apostolicae licuisse disjuncta conjungere, et sedes et ecclesias pro ratione temporum commutare. Olim Trium Tabernarum ecclesia et sedes propria proprium cognoscitur episcopum habuisse, sed quia propter Saracenorum violentiam episcopalem sedem conservare non potuit, ad Romanam Ecclesiam pro habendo episcopo confugit. Unde universarum per orbem Ecclesiarum Romana mater Ecclesia Squillacensi eam ecclesiae conjunxit. Sane temporibus nostris divinae placuit majestati locum illum misericorditer visitare, et cleri et populi multitudine reparata, in statum pristinum restituere. Nos itaque divinae cooperatores existere gratiae cupientes, habito fratrum nostrorum consilio, per charissimum fratrem nostrum cardinalem Desiderium presbyterum, quem ad partes illas direximus, totius rei opportunitate diligenter inspecta, et populi petitione, et cleri electione, et comitis caeterorumque honoratorum consensu, cardinalem in ea episcopum nostris per Dei gratiam manibus consecravimus. Apostolica igitur auctoritate praecipimus, ut praedicta Trium Tabernarum ecclesia proprium deinceps episcopum habeat, cujus dispositione ac providentia, juxta sanctorum Patrum instituta, per omnipotentis Dei gratiam gubernetur. Porro tibi tuisque successoribus, charissime frater et coepiscope Joannes, eamdem parochiam confirmamus cum oppidis, villis et pertinentiis suis, videlicet Taberna, Catanzario, Rocca. Tiriolo, et Sellia, confirmamus et tibi domum gloriosi comitis Goffredi, scilicet villanos centum cum terris et vineis apud Cantarazium, et molendinum unum, et possessiones omnes et villanos et molendinum, quas, quos, et quod Guilielmus Carbonellus in praedicti cardinalis manu ecclesiae reddidit. Item ex dono Joannis Caprioli villanos triginta cum ducentis modiis terrae et quinque millibus pedum vinearum, quaecunque praeterea ecclesia vestra liberalitate principum, oblatione fidelium, vel aliis justis modis in praesenti possidet, aut in futurum, largiente Domino, poterit adipisci, firma tibi tuisque successoribus et illibata permaneant. Decernimus ergo ut nulli hominum facultas sit, hanc nostram episcopalis dignitatis restitutionem mutare, vel saepedictam ecclesiam temere perturbare, possessiones ejus auferre, vel ablatas retinere, minuere, vel temerariis vexationibus fatigare, sed omnia integra serventur tam tuis quam clericorum et pauperum usibus profutura. Si quis igitur in futurum ecclesiastica vel saeculari praeeminentia, hanc nostrae constitutionis paginam sciens, contra eam tentaverit, si non satisfactione congrua emendaverit, potestatis honorisque sui dignitate careat, reamque se divino judicio de perpetrata iniquitate cognoscat; qui vero praemissis paruerit, fructum hic bonae actionis accipiat, et apud districtum judicem particeps aeternae pacis inveniatur. Amen. Datum Laterani per manum Grisognoni sanctae Romanae Ecclesiae diaconi cardinalis ac bibliothecarii, XIX Kal. Februarii, indictione XIV, Incarnationis Dominicae anno 1121, pontificatus autem domini Calixti papae II anno secundo. Ego Calixtus catholicae Ecclesiae pontifex. Ego Crescentius Sabinensis episcopus Ego Petrus Portuensis episcopus. Ego Vitalis Albanensis episcopus. Ego Bonifacius presbyter ecclesiae tituli Sancti Marci. Ego Benedictus presbyter cardinalis tituli Sanctae Mariae. Ego Joannes presbyter cardinalis tituli S. Ceciliae. Ego Theobaldus presbyter cardinalis tituli S. Pammachii. Ego Rainerius presbyter cardinalis tituli S. Praxedis. Ego Petrus sanctae Romanae Ecclesiae presbyter cardinalis tituli Sanctae Susannae. Ego Deusdedit presbyter cardinalis tituli S. Laurentii in Damaso. Ego Gregorius presbyter cardinalis tituli S. Luciae. Ego Joannes presbyter cardinalis tituli S. Grisogoni. Ego Amelius presbyter cardinalis tituli Sanctae Crucis in Hierusalem. Ego Petrus presbyter cardinalis tituli S. Marcelli Ego Sigizo presbyter cardinalis tituli S. Eusebii. Ego Robertus presbyter cardinalis tituli S. Sabinae. Ego Formoaldus diaconus cardinalis tituli SS. Sergii et Bacchi. Ego Romanus diaconus cardinalis Sanctae Mariae in Portic Ego Jonatas diaconus cardinalis SS. Cosmae et Damiani. Ego Gualterius diaconus cardinalis S. Theodori.